
Az EGTA-BBA ligandum néhány fémionnal kialakuló komplexének koordinációs kémiai vizsgálata

Munkám során megvizsgáltuk az EGTA-BBA ligandumot, amely modellvegyülete egy újonnan szintetizált, a Ca2+-ionok in vivo MRI mérésére alkalmas ligandum Ca2+-ion kötő fragmensének. Az egyensúlyi vizsgálatok során meghatároztuk a ligandum protonálódási állandóit és néhány fémionnal (Ca2+, Mg2+, Zn2+, Cu2+ Gd3+) képződő komplexének stabilitási és protonálódási állandóit.
Az EGTA-BBA protonálódási állandóit összehasonlítva EGTA ligandum protonálódási állandóival megállapítható, hogy acetátcsoportok amidcsoportokkal történő helyettesítésének következményeképp az EGTA-BBA protonálódási állandói kisebbek. A protonálódási állandók értékének csökkenése az EGTA-BBA ligandum összbázicitásának több mint 3 nagyságrendnyi csökkenését eredményezi az EGTA összbázicitásához képest.
A protonálódási állandók ismeretében vizsgáltuk az egyes fémionokkal kialakuló egyensúlyi rendszereket. A [Mg(EGTA-BBA)]-komplex stabilitási állandóját nem sikerült meghatározni, ami annak tulajdonítható, hogy a Mg2+-ion nem, vagy csak igen kis stabilitású komplexet képez az EGTA-BBA ligandummal, ami jelentős eltérés az EGTA ligandumhoz képest. Ez a viselkedés az in vivo felhasználás szempontjából hasznos is, hiszen így a ligandum Ca2+-ionnal szemben mutatott szelektivitása nagyobb, mint az EGTA ligandumé. A Cu2+-, Zn2+- és Gd3+-ionokkal kialakuló komplexek esetében az ML komplexek mellett kétszerprotonált és kétmagvú részecskék képződését is sikerült kimutatni.
A [Gd(EGTA-BBA)]+-komplexre kapott egyensúlyi adatok felhasználásával eloszlási diagramot szerkesztettünk annak kiderítése érdekében, hogy a [Gd2(EG2A2MDO3A)]2–-komplexben, ahol a két Gd3+-ion a DO3A fragmensekhez kell, hogy kötődjön, van-e lehetőség a Gd3+-ion EGTA-BBA-hoz való „átvándorlására” egyensúlyi szempontból. Az eloszlási görbék alapján megállapítottuk, hogy pH=7,4-en a Gd3+-ionok 100%-ban a makrociklusos DO3A fragmensekhez kötődnek.
Érdekes eredményre jutottunk ugyanakkor a [Gd(EGTA-BBA)]+-komplex relaxivitása pH-függésének vizsgálatakor, mivel a [Gd(HL)]-komplex deprotonálódása gyakorlatilag nem befolyásolja a relaxivitás értékét. Ezek alapján a komplex protonálódása (a [Gd(HEGTA-BBA)]2+-komplex képződése során) olyan donoratomon játszódik le, amelyik nem koordinálódik a Gd3+-ionhoz. Ennek a tapasztalanak a megerősítésére további vizsgálatokat tervezünk.



